钦定古今图书集成/明伦汇编/氏族典/第528卷 > 《禹州志》 > 郭伋
## 钦定古今图书集成/明伦汇编/氏族典/第528卷 > 《禹州志》 > 郭伋

按《后汉书郭伋传》：“伋字细侯，扶风茂陵人也。高祖父
解，武帝时以任侠闻。父梵，为蜀郡太守。伋少有志行，
哀、平间，辟大司空府，三迁为渔阳都尉。王莽时为上
谷大尹，迁并州牧。更始新立，素闻伋名，征拜左冯翊。
世祖即位，拜雍州牧，再转为尚书令，数纳忠谏争。建
武四年，出为中山太守。明年，转为渔阳太守。九年，征”
拜颍川太守。十一年，省朔方刺史，属并州。帝以卢芳
据北土，乃调伋为并州牧。始至行部，到西河美稷，有
童儿数百，各骑竹马，道次迎拜。伋问：“儿曹何自远来？”
对曰：“闻使君到，喜，故来奉迎。”伋辞谢之。及事讫，诸儿
复送至郭外。二十二年，征为太中大夫，赐宅一区，及
帷帐钱谷，以充其家。伋辄散与宗亲九族无所遗馀。
明年卒，时年八十六。